पाएं अपने शहर की ताज़ा ख़बरें और फ्री ई-पेपरडाउनलोड करें
मौदा. मौदा तहसील के भूमि अभिलेख कार्यालय में पदस्थ महिला सर्वेयर को शनिवार को रिश्वत लेते बस स्टॉप पर एसीबी की टीम ने गिरफ्तार किया। महिला सर्वेयर ने एक किसान की खेती को नापने के लिए 5 हजार रुपए की रिश्वत मांगी थी। मौदा तहसील के ग्राम पारडी कला के एक किसान की खेती पर 6 भाईयों का हिस्सा है। सभी भाईयों के नाम पर इस खेती के सातबारे भी अलग-अलग हुए हैं। लेकिन उनमें से एक भाई अर्जुन सूरज बरवटे को अपने हिस्से में आई सवा एकड़ खेती बेचना था, खेती नापने के लिए भूमि अभिलेख कार्यालय मौदा से संपर्क किया गया।
सर्वेयर सुजाता बापुराव कोल्हटकर ने किसान को बताया कि आपके सातबारा भले ही अलग-अलग हैं, लेकिन भूमि अभिलेख कार्यालय में स्थित आपकी खेती का एक ही नक्शा है इसलिए पूरे स.नं. के 18 हजार रुपए भरना पड़ेगा। किसान ने 18 हजार रुपए भर दिए। लेकिन रुपए देने के बाद भी उनकी समस्या का समाधान नहीं हुआ।
किसान फिर सर्वेयर के पास गया और अपनी सवा एकड़ खेती नापने की याचना की। तब खेती नापने के लिए सर्वेयर ने किसान से 5 हजार रिश्वत मांगी। जिसके बाद किसान ने एसीबी नागपुर से संपर्क करके शिकायत दर्ज की। एसीबी ने मौदा मे जाल बिछाया, शनिवार को रुपए देने की योजना बनायी गई।
महिला सर्वेयर रिश्वत के पैसे लेने के लिए बस स्टैंड पर रुकी, जहां पर 5 हजार रुपए रिश्वत लेते हुए एसीबी के पीआई राजू बहादुरे और उनकी टीम ने उसे गिरफ्तार कर लिया। एसीबी की टीम के साथ पीआई राजू बहादुरे, हेड का. भोयर धर्मेंद्र काले, राजेंद्र जाधव, कोमल बिसेन, नितीन बिठोले कार्यवाही में शामिल थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn